HÅPER PÅ SAMARBEID: Styreleder i SiB, Tor Sivertsen Prestegard. Foto: Leif Rune Løland

I ni år har naboer kjempet mot at 24 av 28 trær i nabolaget skal hugges ned for å gi plass til nye studentboliger midt i Bergen sentrum.

Den årelange trekrangelen nådde sitt foreløpige klimaks i dag da Studentsamskipnaden i Bergen (SiB) og entreprenøren møtte opp for å hugge ned trærne i den gamle villahagen fra 1780-tallet.

Her ble de møtt av demonstrerende naboer med campingstoler og boller - samt et stort pressekorps.

Ba partene avvente situasjonen

Politiet kom til stedet i titiden og gikk i gang med å mekle mellom partene.

Både SiBs entreprenør og aksjonistene ble bedt om å avvente situasjonen til Fylkesmannen har rukket å se på saken.

– Vi vil ikke fjerne noen med makt nå, opplyste innsatsleder John Endre Skeie i politiet på stedet til NRK.

Kort tid etter besluttet SiB å utsette nedhoggingen til torsdag i påvente av Fylkesmannens avgjørelse.

MDG-politiker sitter i treet

To demonstranter hadde også klatret opp i ett av trærne som skal hugges ned. Nabo Johanna Vatne fikk selskap i tretoppene av Miljøpartiet de Grønne sin førstekandidat i bystyret, Sondre Båtstrand.

– Det er for ille at denne grønne lungen skal bli ødelagt. Det er den siste her i området. Så noen må klatre opp i trærne, sier Båtstrand til NRK.

Ingen av de to ønsket i morges å si hvor lenge de har tenkt å bli sittende på den høye gren, men Vatne antyder at hun neppe vil gå i klinsj med politiet.

– Jeg har ikke ti tusen kroner til politiet, for å si det slik. Men sivil ulydighet er en måte å si fra på. Folk sitter og liker og herjer på Facebook, men nå er det på tide å komme seg ut og vise hva man står for, sier Vatne.

Saken er klaget inn til Fylkesmannen , og Båtstrand håper nå at en rask avgjørelse derfra kan føre til at trærne blir stående.

Klokken 10.20 kom de to aksjonistene ned fra trærne, etter at politiet henstilte partene om å avvente Fylkesmannens avgjørelse.

FROKOST MELLOM TRÆRNE: Naboene i området tok kaffen og brødmaten med ut for å markere sin misnøye. Foto: Kjell Jøran Hansen / NRK

– Kan ikke bevare alle trærne

Styreleder i Studentsamskipnaden i Bergen, Tor Sivertsen Prestegard, sier han har forståelse for at det er følelser i sving hos naboene.

– Vi har jobbet hardt for å bevare så mange trær som mulig, men vi kan ikke ta vare på alle. Her skal vi bygge studentboliger for 26 familier med barn, med barnehage og lekeplass, og det er god byutnytting og fortettingspolitikk, sier Prestegard.

– Tror du noen vil aktivt prøve å stoppe arbeidet når entreprenøren skal gå i gang med nedhugging?

– Jeg håper vi kan ha en god dialog med naboene, slik at vi kan komme i gang med dette arbeidet, som vi har lovlig rett til. Om noe skjer, så får vi ta det da.

STRIDENS KJERNE: Dette er grøntområdet i Jekteviken, der 24 av 28 trær trolig må hogges for å gjøre plass til SiBs nybygg. Det skal ligge til høyre i bildet. Foto: Eivind A. Pettersen / NRK